  Виталий Пронин Ижысь удмурт нылкышно Фаина Агафонова пичи дырысеныз кылбуръёс гожъяз, кырӟаны яратӥз. Нош улонзэ герӟаз вуз карон удысэн. Но творчестволэсь ӧз палэнскы — секретарь луыса тыршиз шаерысьтымы Творческой профессиен нылкышноослэн федерациязы. Ф. Агафонова «Удмуртпотребсоюзын» ужан дыръяз.Аспӧртэм министр Та лапег мугоро удмурт нылкышно вылын Совето Союз вакытэ возиськиз шаермылэн быдэс вуз карон удысэз. «Удмуртпотребсоюзын» — со аръёсы вуз каронъя валтӥсь огазеяськонын — кивалтӥз экспортъя но импортъя ёзэн. Ф. Агафонова кыл кутӥз предприятиосмылэсь вуззэс кунгож сьӧры вӧлмытон, отысь вузъёсты шаерамы вуттон понна. Солэн сюлмаськемезъя УАССР-ын кылдытэмын вал погранпост — со вылын ик бӧрысь кылдӥз таможнялэн Удмурт ёзэз. Элькун Правительстволэн со вакытысь ёзчиосыз Фаина Михайловналы «внешней торговляя министр» шуыса вазисько вылэм. — Шаермылы кулэ луись вузэз вуттон сярысь огкылъёс юнматылӥ Австриысь, Германиысь, Китайысь, Япониысь, Польшаысь, Чехословакиысь но уно мукет кунъёсысь предприятиосын, — вера нылкышно. — Соос вуззэс келяло, нош со кӧня ке арняосын вагонъёсын сылэ Казаньын. Самой матысез погранпост угось отын гинэ вал, палэнысь вуись товарез дыраз эскерыны ӧз вуттылэ. Нош со куспын сиён-юон, сиыны ярантэм луэ. Мукет вузъёслэн но уже кутон дырзы ортче. Правительстволы вазиськи: асьме дорын кылдытоно, шуисько, сыӵе пост. Куронме санэ басьтӥзы. Та ужез нырысь огнам радъяй, бӧрысь Москваысь специалистэз ыстӥзы. Озьы палэнысь вуз меӵак асьме шаере вуыны кутскиз, сое татын эскерылӥмы но «Удмуртпотребсоюз» пыр магазинъёсы вӧлмытылӥмы. Погранпост ужаз 17 ар, Россиын выль улон кутскытозь. Ф. Агафонова кыл кутӥз заводъёсмылэсь продукцизэс кунгож сьӧры келян, нош отысь соослы кулэ луись оборудованиез ваён понна но. «Буммаш» завод соку, кылсярысь, кунгож сьӧры келялляз самокатъёс но сыномисьтэм кортлэсь посуда, «Ижмаш» —мотоциклъёс, автомобильёс но станокъёс, «Ижсталь» — корт валесъёс, инструментъёс, кортӵогъёс, термосъёс, Воткаысь завод — нылпи коляскаос, мисьтаськон машинаос но мотоблокъёс. Озьы Ф. Агафонова кивалтэм улсын 1980-тӥ арысен 1990-тӥ арозь кунгож сьӧры вузамын вал 15,6 миллион манет тыр продукция (1990-тӥ аръёсысь дунын вераса). Нош отысь кулэ луись вуз вуттэмын 60 миллион манет тыр: дӥськут, пыдкутчан, парфюмерия, аудиотехника, оборудование но трос мукетыз. Валамон, экспортэн-импортэн герӟаськем ужъёсты юн чакласа возиз КПСС-лэн Удмуртиысь обкомез: Фаина Михайловна нуналлы быдэ отчётъёс келялляз. 33 ар ӵоже ужатозяз, огпол но пыкылэмзы ӧвӧл, янгыш лэсьтӥз, ужзэ мыдлань быдэстӥз шуыса. — Со вакытэ мон дорам ӧй ик пыралля, — тодаз вае нылкышно. — Туннэ Болгарие ширтӥ, ӵуказе улыса — Китае я Японие. Быдэс дуннеез котыръяй, отын но татын вуз келянъя-ваёнъя огкылъёс юнматылӥ. Узбекистанын 1986-тӥ арын музъем зурказ, Ташкент город таркамын вал. Отысь калыклы юрттонэ пыриськиз Удмурт шаер но: ар куспын отчы келямын вал 40 сюрс тонна картош. Со сяна, кунысьтымы пӧртэм улосъёслы келяськом вал на 70 сюрс тонназэ. Уже туж керӟег вал: емышез чугун сюрес вылтӥ вагонъёсын келяськом ук, сисьмыны медаз шедьы шуыса, кинэн гинэ кенешоно, кинэ гинэ дыртытоно ӧз луы! Ачим гуртысь, музъем ужасьёслэн выжыысьтызы потэмын бере, туж гажалляй, али но туж дунъясько гуртоослэсь тыршемзэс. Керӟегъяськыны муг шеде вал ке но, нокин шоры кесяськеме но, пыкылэме но ӧвӧл. Котькыӵе ужпумын дипломат луыны тыршылӥ. Мынам кадь ужын таӵе сямтэк кыдёке уд мыны угось. СССР-ысь делегация — Китайын. Туспуктэмъёс Фаина Агафоновалэн архивысьтызФ. Агафоновалэсь пӧртэм кунъёсы вуылэмзэ адӟыны луэ уно альбомъёсаз люкам туспуктэмъёс вылысь. Кудзэ гинэ кияд эн куты — делегациысь адямиос пӧлын со огназ нылкышно. Лапеггес, веськрес мугоро, мугорызъя вурем дӥськутэн: ачим, пе, вуриськон машина сьӧрын пукылӥ. Юкаменск выжы Фаина Михайловналэн пенсие потон вакытыз укшаз странаямы выль экономика пыӵаны кутскем бере. Шаермылэсь вуз карон удыссэ радъямез-азинтэмез понна со пусъемын «Удмурт Республикаысь потребительской кооперацилэн отличникез», «Обслуживание удысысь дано ужась» нимъёсын, «За доблестный труд» медален, РСФСР-ысь Центросоюзлэн, Удмурт Республикаысь Правительстволэн Данъян грамотаосынызы. Пенсие потыса, Фаина Михайловна быдэсак выйиз творчествое. Элькунысьтымы Творческой профессиен нылкышноослэн федерациысьтызы секретарь сюлмаськиз пӧртэм ужрадъёсты ортчытъяны, вормонъёс басьтэм кышномуртъёс сярысь зарисовкаос, кылбуръёс гожъяз, огазеяськонлэсь книгаоссэ поттон бордын ужаз. Озьы тыршиз 15 арлэсь кема. Федерациен кивалтӥсен Зоя Богомоловаен, ог-огмес туж валаса, пайдаё ужамы, со аръёсты тодаз вае Ф. Агафонова. Ма, со ачиз но шедемын книга бамъёсы: кылсярысь, история наукаосъя кандидатлэн, этнографлэн Л. Христолюбовалэн «Женщина в удмуртском обществе» книгаяз. Фаина Михайловна данъяське агай-апайёсыныз. Соос ваньзы тыршемын Ижысь андан ӵыжатон заводын. Соослэн огъя ужан стажзы 156 ар люкаськемын. Ф. Агафонова вордскиз трос нылпиё семьяын: 12 нылпиос пӧлысь улэп кылизы 10-эз, Фаина – берпуметӥез. Со гинэ улонзэ мукет удысэн герӟаз. — Выжымы потэмын Юкаменск ёросысь Байдагуртысь. Жаляса верано, та гурт быремын ни. Огпол ке но берты вылэм вордскем палъёсад, нош отын — буш бусы, — шуэ со. Фаина Михайловналэн анай-атаез удмуртъёс вал ке но, удмурт кылын вераськыны дышыса ӧз вуы. Ай воксё покчи дыръяз быдэс семьяез, ӟеч улон утчаса, улыны выжиз Иже. 1898-тӥ арын вордскем Михаил Семёнович атаез но, агай-апайёсыз но «Ижсталь» заводэ ужаны интыяськизы. Анаез но Елена Ивановна чернорабочий луыса отын ик тыршиз. Заводын ужасьёслы угось улон сэрег сётъяллязы. Озьы Фаиналэн пичи дырыз ортчиз Ижысь Металлургъёслэн городокысьтызы одӥгаз баракын. Школазэ йылпумъяса, дышетскыны пыриз Ижысь гурт удысъя институтэ. Сое йылпумъяса, егит агрономез ыстӥзы Ува ёросысь «Молния» хозяйствое. 3 ар отын тыршемез бере, газетысь ялон пыр шедиз «Удмуртпотребсоюзэ» инты — та ёзэн быдэс улонзэ герӟаз... Фаина Михайловналы аслыз кылдымтэ кузпалэн улыны, нылпи вайыны. Но та пумысен ӝож уг луы: агай-апайёсылэн, пе, пиналъёссы тачак, соосты аслэсьтымъёссэ кадь яратыса, утялтыса вози. Мӧйымыса но тэк пукыны уг чида та нылкышно. Алигес басьтӥськиз династизылэсь историзэ гожъян борды. Агай-апайёсылэн нылпиоссы, внукъёссы выжызэс тодыны кулэ. Мон ке ӧй вера соослы — кин, шуэ Фаина Михайловна. Елена Тугашова  